钦定古今图书集成/明伦汇编/官常典/第269卷 > 韩丕
## 钦定古今图书集成/明伦汇编/官常典/第269卷 > 韩丕

按《宋史》本传：“丕字太简，华州郑人。父杲，晋开运中为
曲阳主簿，契丹攻城，陷没焉。母改适他氏。丕幼孤贫，
有志操，读书于骊山、嵩阳。通《周易》《礼记》，为人讲说，尝
有山林之志，家虽甚贫，处之宴如。年长，始学文。开宝
中，郑牧知文州，与之偕行，遂薄游两川。及牧知成都，
刘熙古延置门下，掌书奏，以孙女妻之。太平兴国三”
年，举进士，声名籍甚，公卿多荐之者。尝著《孟母碑》《返
鲁颂》，人多讽诵之。解褐大理评事、通判衡州。石熙载
荐其文行，代还，以文学试中书，擢著作佐郎、直史馆，
赐绯鱼。未几，改左拾遗。八年，迁职方员外郎、知制诰。
雍熙初，加虞部郎中。二年，与贾黄中、徐铉同知贡举。
丕属思艰涩，及典书命，伤于稽缓。宰相宋琪性褊急，
常加督责，或申以谐谑，丕不能平。又舍人王祐以前
軰负气，每陵轹面折之。丕乃表求外郡，出知虢州，就
改职方郎中。端拱初，拜右谏议大夫，赐金紫，知河阳、
濠州。丕起寒素，以冲澹自处，不奔竞于名宦，太宗甚
嘉重之。淳化二年，召入为翰林学士，终以迟钝不敏
于用。俄罢职，充集贤殿修撰、知均州。就迁给事中、工
部侍郎，徙金州。召还，充史馆修撰。又出知滁州，就加
礼部。大中祥符二年，卒。丕纯厚畏慎，似不能言者。历
典州郡，虽不优于吏事，能以清介自持，时称其长者
云。